LHทิ้งอินโดฯตัดใจขายลูกกำไร347ล.
“แลนด์ แอนด์ เฮ้าส์” เลิกอสังหาฯ อินโดนีเซีย ขายบริษัทลูกขนเงินกลับไทย 378 ล้านบาท กำไร 347 ล้าน
23 ธ.ค. 2554

“แลนด์ แอนด์ เฮ้าส์” เลิกอสังหาฯ อินโดนีเซีย ขายบริษัทลูกขนเงินกลับไทย 378 ล้านบาท กำไร 347 ล้าน
นายอดิศร ธนนันท์นราพูล กรรมการบริษัท แลนด์ แอนด์ เฮ้าส์ (LH) เปิดเผยว่า บริษัทได้ขายหุ้นบริษัทย่อย 5 แห่งที่ประกอบธุรกิจบ้านจัดสรรในประเทศอินโดนีเซีย ซึ่งประกอบด้วย PT Putra Prabu Karya, PT Mekanusa Cipta, PT Prima Sehati, PT. Kanaka Grahaasri และ PT Anekagriya Buminusa รวมมูลค่า 12.11 ล้านเหรียญสหรัฐ หรือประมาณ 378.39 ล้านบาท 
สำหรับสาเหตุที่บริษัทขายเงินลงทุนทั้งหมดในอินโดนีเซีย เนื่องจากเห็นว่าการทำธุรกิจในต่างประเทศค่อนข้างลำบาก เพราะมีเงื่อนไขและกฎเกณฑ์มาก รวมทั้งบริษัทดังกล่าวมีขาดทุนสะสมสูงถึง 1,615 ล้านบาท ทำให้โอกาสคืนทุนยาก จึงตัดสินใจขายออกเมื่อได้ราคาดี นอกจากนี้ตลาดอสังหาริมทรัพย์ในประเทศไทยยังมีศักยภาพเติบโตสูง บริษัทจึงกลับมาให้ความสำคัญมากขึ้น 
ทั้งนี้ บริษัทได้ตั้งการด้อยค่าของเงินลงทุนทั้ง 5 บริษัทไว้แล้ว 1,962 ล้านบาท ทั้งในส่วนของหุ้นสามัญและบุริมสิทธิ เมื่อหักค่าใช้จ่ายในการขายและภาษีจะทำให้บริษัทบันทึกการขายเงินลงทุนครั้งนี้เป็นกำไร 347.14 ล้านบาท ในงบไตรมาส 4 ปีนี้
ด้านแผนลงทุนปีหน้าอยู่ระหว่างการพิจารณาของคณะกรรมการ แต่คาดว่าเงินลงทุนจะลดลงจากปีนี้ เนื่องจากบริษัทยังไม่มีโครงการขนาดใหญ่ ขณะที่ในปี 2554 บริษัทลงทุนไปถึง 8,800 ล้านบาท